蒸栗
作者：李綱
朝代：宋

paragraphs: 風霜開栗皺，孕此頳虬卵。
嘉哉古所贄，飣餖入籩匴。
纍纍紫腰菱，爛爛火蠶繭。
甘腴能療病，炎帝所編纂。
幽人夜讀書，坐對銅檠短。
颼颼石鼎沸，焰焰地爐暖。
式將瓦甑炊，剖殻黄玉軟。
乘饑進五六，腹已果然滿。
吾嘗位將相，日食萬錢饌。
荒山啖芋栗，自勝太官臠。
乃知一飽餘，萬品徒過眼。
聊持薦杯酒，不假玻瓈盌。
憂慨不成眠，夜寒空展轉。